 

**בבית הדין הצבאי המחוזי**

**במחוז שיפוטי ח"א**

**בפני כבוד ההרכב: אל"ם רונן שור – אב"ד**

 **סרן אנטולי קוסטרצוב – שופט**

 **סרן עדי וקנין - שופטת**

בעניין: התובע הצבאי (ע"י ב"כ, קמ"ש בת אל זיגמן)

נגד

הנאשם:X/XXX טוראי א' ד' (ע"י ב"כ, סרן מאור שמואלי)

**הכרעת - דין**

על פי הודאתו, מורשע הנאשם בעבירות של תקיפת שוטר, לפי סעיף 273 לחוק העונשין, התשל''ז-1977, והפרעה לשוטר צבאי, לפי סעיף 126 לחוק השיפוט הצבאי, התשט''ו-1955, בהתאם לכתב האישום ולפרטים הנוספים.

1. **ניתנה היום, ח' באב תשפ"ג, 26.07.2023, והודעה בפומבי ובמעמד הצדדים.**

**\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופט אב"ד שופטת**

**גזר - דין**

הנאשם הורשע על פי הודאתו בעבירה של בעבירות של תקיפת שוטר, לפי סעיף 273 לחוק העונשין, התשל''ז-1977, והפרעה לשוטר צבאי, לפי סעיף 126 לחוק השיפוט הצבאי, התשט''ו-1955.

מדובר בצבר של אירועים חמורים שהתרחשו תוך כדי חקירת מצ''ח בגין חשד לעבירת סמים. התנהלותו של הנאשם במהלך החקירה הייתה פרועה מלכתחילה כאשר צעק על החוקרת ואיים בביצוע מעשי אלימות כלפי גורמי החקירה. בהמשך, ברח הנאשם מחדר החקירות וניסה לצאת מן המחנה הצבאי, ולאחר שהוחזר למקום החל להתפרע פעם נוספת ותפס בידיה של אחת החוקרות. או אז, הסלימה התנהגותו הפרועה של הנאשם, ולאחר צעקות קשות מצידו, ובמענה לניסיון איזוק של הנאשם, הכה האחרון מספר חוקרי מצ''ח באמצעות אגרופים ובעיטות. יתרה מכך, הנאשם נגח בראשו של חוקר מצ''ח פעמיים, באופן שהובילו לחדר המיון, שם הותוו לו שני ימי מחלה, וגם נשך חוקר אחר בידו ואף הוא פונה למיון.

לא ניתן להשלים עם התנהגות אלימה ותוקפנית כזו בצה''ל בכלל וכלפי נושאי תפקיד במערך אכיפת החוק בפרט. מעבר לפגיעה המשמעותית במשמעת הצבאית, נגרמו פגיעות הלכה למעשה גם בגופם של שני חוקרי מצ''ח. ברגיל, היה מקום להשית על הנאשם עונש חמור יותר מזה שהוסכם על ידי הצדדים. עם זאת, המסמכים שהוצגו לבית הדין מלמדים על הרקע הנפשי הניכר של הנאשם, כאשר הותווה לו פרופיל 45 בשל מצבו המורכב, ונדמה כי הרקע האמור אף עמד ביסוד התנהגותו האלימה של הנאשם במקרה הנוכחי. לקחנו בחשבון גם את הנסיבות המורכבות של הנאשם מבית ואת ויתור ההגנה על טענות ראייתיות, בצד לקיחת האחריות של הנאשם על מעשיו.

בנסיבות אלה מצאנו לכבד את עתירתם המשותפת של הצדדים ולאמץ את הסדר הטיעון שהוצג.

**על הנאשם נגזרים, אפוא, העונשים הבאים:**

1. **שישים (60) ימי מאסר לריצוי בפועל, שיימנו החל מיום מעצרו.**
2. **עונש מאסר מותנה בן ארבעה (4) חודשים למשך שלוש (3) שנים, לבל יעבור עבירה שיש בה יסוד של אלימות.**
3. **עונש מאסר מותנה בן חודשיים (2) למשך שלוש (3) שנים, שלא יעבור עבירה שיש בה יסוד של הפרעה לשוטר.**

**העתק מהחלטה זו יועבר לראש צוות הקב"נים במתקן הכליאה, לנוכח בקשת ההגנה כי הנאשם יאובחן על ידי המערך.**

**העתק מהחלטה זו יועבר לרופאת הבס"כ לאור טענות הנאשם על מצבו הרפואי.**

1. **זכות ערעור כחוק.**
2. **ניתן היום, ח' באב תשפ"ג, 26.07.2023, והודע בפומבי ובמעמד הצדדים.**

**\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופט אב"ד שופטת**

**נערך על ידי: א.ג**

**בתאריך: 31.07.2023**

**חתימת המגיה: סגן שיר בן-ארמון**